《和酬孙大谏见访之什》
宋代·魏野

冬日开门忽似春，温颜和气接如亲。
贵能尚故寻村叟，醉误犹呼作舍人。
茜旆空林行藓上，椹袍拂石坐溪滨。
仍留雅咏酬虽晚，每看长先整角巾。

作者简介：（960—1020）陕州陕县人，字仲先，号草堂居士。不求仕进，自筑草堂，弹琴赋诗其中。真宗大中祥符四年，帝祀汾阴，与表兄李渎同被举荐，上表以病辞，诏州县常加存抚。与王旦、寇准友善，常往来酬唱。为诗精苦，有唐人风格，多警策句。有《东观集》、《草堂集》。